Liv Signe Navarsete (Senterpartiet), 2008-11-28:
Noreg er i dag blant dei landa i verda som har best dekning og raskast utbygging av fibernett. I vår del av verda er det berre Sverige som har fleire fiberaksessar enn oss. Eg ønskjer at utbygginga av fibernett skal fortsetje i raskt tempo. Det er Regjeringa sin politikk. Eg vil vise til merknadene frå fleirtalet i familie- og kulturkomiteen om behovet for å utgreie konkurransen i tv-nett og merknadene frå transport- og kommunikasjonskomiteen når det gjeld Medietilsynet sitt arbeid med individuelt abonnementval i kringkastings- og kabelnett, som no er på høyring. Slik eg forstår forslaget til mindretalet, vil fleire av dei spørsmåla dei tek opp, høyre naturleg inn under dette arbeidet. Når det er sagt, meiner eg at representantane Thommessen, Gundersen og Skovholt Gitmark reiser ein interessant diskusjon, men at fokuset på opne versus lukka tv-nett på kabel og fiber er feil utgangspunkt dersom målet er å sikre forbrukarane høve til å få både tilgang til tilstrekkeleg nettkapasitet og det innhaldet dei sjølv ønskjer. Eg meiner at vi heller skal finne fram til løysingar som varetek sluttbrukaren sin fridom til å velje dei nettenestene han ønskjer, og samtidig gir nettutbyggjarane høve til å velje den forretningsmodellen dei meiner best kan finansiere vidare utbygging av raske breibandsnett. Fokuset bør i staden vere å sikre lik handsaming av innhald i netta, slik at tilbydarane ikkje innskrenkar fridomen sluttbrukarane har til å velje telefonitenester, tv-innhald og andre tenester dei ønskjer å nytte over den internettaksessen dei abonnerer på. Post- og teletilsynet har nyleg laga ein rapport om nettnøytralitet, og leier no ei arbeidsgruppe med deltakarar frå bransjen med sikte på å kome fram til prinsipp for nettnøytralitet. Eg har godt håp om at bransjen og styresmaktene vil kome til semje om viktige prinsipp for nettnøytralitet som sikrar ein tilstrekkeleg valfridom for sluttbrukarane. Det er viktig. Med mindre eigarane av kabel- og fibernett sjølve ser seg tente med å levere opne nett, vil opning krevje regulering. Som eg skriv i mitt svar til Stortinget i mai i år, meiner eg at styresmaktene har dei nødvendige regulatoriske instrumenta til å gripe inn dersom marknaden ikkje fungerer tilfredsstillande. Me ynskjer ikkje å regulere med mindre me må og ein kan påvise at det ikkje er berekraftig konkurranse. Utviklinga så langt tilseier at det ikkje er behov for å gripe inn i marknaden for overføring av kringkastingsinnhald. Utbyggjarane vel ulike forretningsmodellar. I dag er det allereie ei rekkje infrastrukturtilbydarar som sel opne nett rundt om i landet. Dei legg opp til at kundane sjølve kan velje hovudleverandørar for tv-innhald, telefonitenester m.m. Eg er viss på at desse tilbydarane har valt eit slikt konsept basert på ei grundig vurdering av denne forretningsmodellen kontra ein modell der dei sel nettilgangen kopla saman med telefoni og tv-innhald. Eg er òg viss på at det er bra med konkurranse mellom ulike forretningsmodellar, og at dette har hjelpt til at me i dag har mange aktørar i marknaden og sterk vekst i talet på raske breibandstilkoplingar. Å dra parallellen til Telenor er litt rart, fordi Telenor sitt nett vart bygd ut av fellesskapen. Stortinget har bestemt at utbygging av breiband i Noreg skal skje på forretningsmessige vilkår. Det Høgre stiller seg i spissen for i dag, er altså ei sosialisering for fellesskapen av privat utbygde nett. Det er ikkje heilt vanleg i denne salen at det er Høgre og Framstegspartiet som stiller seg i spissen for slike forslag. Høgre sitt framlegg vil avgrense moglegheita utbyggjarar av fibernett har til å få att pengane sine gjennom å selje abonnement. Sjølvsagt vil det føre til ein situasjon der fibernettutbygginga – som i dag skjer i veldig rask takt rundt om i landet, faktisk så raskt at me knapt har oversyn over alle dei initiativa som skjer med fibernettutbygging i bygd og by – mest truleg vil stanse opp. Og då vert spørsmålet om det å gi alle moglegheit for deltaking i framtida sitt digitale samfunn vert meir enn ord.